Forrige søndag lå kursen på den digitale valutaen bitcoin på 2600 dollar med en samlet verdi på vel 42 milliarder dollar. En uke senere var kursen på 1800 dollar – et fall på over 30 prosent. De siste to dagene har den steget med 27 prosent til rundt 2300 dollar.

Og bitcoin er en av de mest stabile av de digitale valutaene.

Som i Det Ville Vesten

I løpet av de siste månedene har en underskog av nye digitale valutaer dukket opp. Oppstartsselskaper oppretter egne valutaer og foretar digitale myntemisjoner («initial coin offerings» – ICO) – hvor de henter inn kapital og utsteder egne myntenheter.

Bitcoin Digital valuta bygget på blokkjedeteknologi som lar brukeren sende penger hvor som helst, når som helst.

Utviklet av pseudonymet Satoshi Nakamoto i 2008 og 2009.

Har ingen sentral utsteder eller kontroll.

Transaksjon er offentlig, men partene forblir anonyme.

Brukes til donasjoner, lagring av verdier, spekulasjon, ordinær netthandel og i sine tidlige år kjøp av illegale varer.

Blokkjede er teknologien bak desentraliserte valutaer som bitcoin og ethereum.

Én bitcoin er torsdag morgen verdt 11.000 dollar, ifølge DN Investor. Bitcoinkursen har steget mer enn 125 prosent siden midten av mars.

Tezos hentet inn 232 millioner dollar i forrige uke – en ny rekord – og utstedte samtidig egne digitale valutaer til investorer. Innbetalingen skjedde med 65.681 bitcoin og konkurrenten Ethereum.

Totalt har 79 oppstartsselskaper hentet inn over 1,1 milliarder dollar (ni milliarder kroner) i år – mer enn en tidobling sammenlignet med hele 2016, ifølge Coinschedule.

Ingen av selskapene er underlagt reguleringer fra finanstilsyn eller myndigheter.

Konsernsjef Brad Garlinghouse hos Ripple, som utvikler finansløsninger basert på blockchain-teknologien, er svært kritisk til hva som skjer.

Artikkelen fortsetter under annonsen

Les også: Kan gå mot digitalt valutakaos

Ripple utvikler finansteknologiløsninger for blant annet japanske finansinstitusjoner og har som mål å bli en utfordrer til tradisjonelle internasjonale finanstransaksjonsløsninger som SWIFT.

– ICOer er som i Det Ville Vesten og det er ikke bærekraftig, sier Garlinghouse til Bloomberg News.

Andetesten og idiotpenger

Blockchain Blockchain er den underliggende teknologien bak den digitale valutaen bitcoin.

En blockchain kan brukes som en digital distribuert regnskapsbok for økonomiske transaksjoner. En blokk inneholder et sett transaksjoner samt tidsstempel og bekreftelse (hash) som sikrer at blokken ikke kan endres uten at det oppdages.

Neste blokk inneholder lenke til den foregående og dennes bekreftelse.

Hver blokk replikeres til alle noder i et nett slik at hver node inneholder hele regnskapsboken. Ingen er original. Det er derfor ikke behov for noen tiltrodd tredjepart som har ansvar for de økonomiske transaksjonene.

Mange av selskapene har etablert seg i skatteparadiser. Garlinghouse tror det er et tidsspørsmål før blant annet det amerikanske finanstilsynet (SEC) vil komme på banen og definere digitale valutaer som en form for verdipapirer.

– Hvis noe ser ut som en and, svømmer som en and og kvekker som en and, så er det mest sannsynlig en and, sier han.

ChronoBank, Augur, Agrello og Bancor er blant selskapene som har fått inn kapital i sommer. Bancor hentet inn 153 millioner dollar og utstedte den digitale valutaen STX.

Det mangler ikke på ambisjoner. Den britiske økonomen John Maynard Keynes, som blir sett på som den moderne grunnleggeren av makroøkonomi, foreslo å etablere supervalutaen Bancor etter annen verdenskrig.

– Når et selskap henter inn 150 millioner dollar kun med en presentasjon vet du at noe garantert ikke er som det bør være. Dette er idiotpenger, sier fondsforvalter Hyun Lee hos Qminder til næringslivstidsskriftet Inc.com.

Det samme skjedde under dotcomboblen for 20 år siden da en PowerPoint-presentasjon var nok til å imponere investorer. Børsverdier på rundt 5000 milliarder dollar forsvant fra mars 2000 til oktober 2002.

Lettjente og raske penger

Charles Hoskinson var med å etablere Ethereum-prosjektet som er basert på blockchain-teknologien, men er mer avansert og har støtte fra blant annet Microsoft, Intel, JPMorgan Chase og andre storselskaper.

Han er svært skeptisk til de nye selskapene som benytter Ethereum-teknologien til å utstede egne valutaer.

– Folk sier at digitale myntemisjoner er fantastisk for Ethereum, men det er som en tikkende tidsinnstilt bombe. De samme oppgavene kan utføres med eksisterende løsninger. Folk blir blindet av lettjente og raske penger, sier Hoskinson til Bloomberg.

En hacker stjal digitale valutaer verdt 60 millioner kroner under en nylig digital myntemisjon.

Les også: Mener norske selskaper er sårbare for cyberangrep

Kursen på Ethereum-valutaen (ether) steg fra åtte dollar i vinter til 395 dollar i midten av juni. Den stupte til 155 dollar på søndag, men har tatt seg opp til 267 dollar i morgentimene på onsdag.

Totalt har Ethereum en verdi på rundt 20 milliarder dollar – halvparten av bitcoin.(Vilkår)